CELEX: 32021D0174
Language: sk
Date: 2021-02-10 00:00:00
Title: Rozhodnutie Európskej centrálnej banky (EÚ) 2021/174 z 10. februára 2021, ktorým sa mení rozhodnutie (EÚ) 2020/440 o dočasnom núdzovom pandemickom programe nákupu aktív (ECB/2021/6)

15.2.2021   
               
               
                  SK
               
               
                  Úradný vestník Európskej únie
               
               
                  L 50/29
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/174
         z 10. februára 2021,
         ktorým sa mení rozhodnutie (EÚ) 2020/440 o dočasnom núdzovom pandemickom programe nákupu aktív (ECB/2021/6)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
         keďže:
         
                     (1)
                  
                  
                     Vzhľadom na výnimočné hospodárske a finančné okolnosti spojené so šírením ochorenia spôsobeného koronavírusom (COVID-19) zriadila Rada guvernérov rozhodnutím Európskej centrálnej banky (EÚ) 2020/440 (ECB/2020/17) (1) nový dočasný núdzový pandemický program nákupu aktív (pandemic emergency purchase programme – PEPP). PEPP zahŕňa všetky kategórie aktív akceptovateľné v rámci rozšíreného programu nákupu aktív (asset purchase programme – APP) Európskej centrálnej banky, ktorého súčasťou sú program nákupu aktív verejného sektora na sekundárnych trhoch, tretí program nákupu krytých dlhopisov, program nákupu cenných papierov krytých aktívami a program nákupu cenných papierov podnikového sektora.
                  
               
                     (2)
                  
                  
                     Rada guvernérov 10. decembra 2020 v súlade so svojím mandátom na zabezpečenie cenovej stability rozhodla upraviť niektoré prvky PEPP s cieľom zachovať počas trvania pandémie priaznivé podmienky financovania a tým prispieť k hospodárskemu oživeniu a napomôcť kompenzácii tlmiaceho účinku pandémie na projektovaný vývoj inflácie. Rada guvernérov sa konkrétne rozhodla navýšiť celkový osobitný rámec PEPP o 500 miliárd EUR na celkových 1 850 miliárd EUR a predĺžiť časový horizont čistých nákupov v rámci PEPP minimálne do konca marca 2022. Rada guvernérov bude čisté nákupy aktív v každom prípade uskutočňovať dovtedy, kým nedospeje k záveru, že krízové obdobie spôsobené koronavírusom sa skončilo.
                  
               
                     (3)
                  
                  
                     Nákupy v rámci PEPP budú i naďalej prebiehať flexibilne v súlade s trhovými podmienkami a s cieľom zabrániť sprísneniu podmienok financovania, ktoré nie je v súlade s neutralizovaním tlmiaceho účinku pandémie na projektovaný vývoj inflácie. Flexibilný priebeh nákupov z hľadiska času, jednotlivých tried aktív a jurisdikcií bude navyše aj naďalej podporovať plynulú transmisiu menovej politiky. Ak bude možné zachovať priaznivé podmienky financovania i pri nákupoch, ktoré počas horizontu čistých nákupov v rámci programu PEPP nevyčerpajú stanovený objem nákupov, potom tento objem nákupov nemusí byť využitý v plnom rozsahu. Rovnako sa môže tento objem nákupov znova prekalibrovať, ak to bude potrebné na zachovanie priaznivých podmienok financovania, ktoré prispejú k zmierňovaniu negatívneho šoku pandémie ohrozujúceho vývoj inflácie.
                  
               
                     (4)
                  
                  
                     Predĺženie časového horizontu nákupov PEPP je reakciou na dlhšie trvajúce následky pandémie na hospodárstvo a infláciu. Umožňuje zabezpečiť nepretržitú prítomnosť na trhu a trvalejšiu podporu prostredníctvom menových stimulov ECB a tiež zohľadňuje očakávaný harmonogram pre nasadenie vakcín a aktuálne makroekonomické projekcie odborníkov. Zachovanie priaznivých podmienok financovania počas trvania pandémie pomôže znížiť neistotu a zvýšiť dôveru, čo podporí súkromnú spotrebu a podnikové investície a v konečnom dôsledku prispeje k hospodárskemu oživeniu a pomôže kompenzovať tlmiaci účinok pandémie na projektovaný vývoj inflácie.
                  
               
                     (5)
                  
                  
                     S cieľom zabrániť riziku nežiaduceho sprísnenia podmienok financovania v čase, keď zrejme ešte nedôjde k úplnému zotaveniu z otrasu spôsobeného pandémiou, Rada guvernérov rozhodla, že splátky istiny zo splatných cenných papierov nakúpených v rámci PEPP sa budú v plnom rozsahu reinvestovať minimálne do konca roka 2023 a tiež potvrdila svoje stanovisko, že splácanie portfólií PEPP v budúcnosti bude v každom prípade prebiehať riadeným spôsobom, aby nedošlo k ovplyvneniu primeraného nastavenia menovej politiky.
                  
               
                     (6)
                  
                  
                     Rada guvernérov považuje všetky opatrenia prijaté 10. decembra 2020 za nevyhnutné a primerané vážnym rizikám, ktoré pre cenovú stabilitu, transmisný mechanizmus menovej politiky a hospodársky výhľad v eurozóne predstavujú pokračujúce náročné podmienky spôsobené pandémiou. Rada guvernérov naďalej zastáva názor, že PEPP v kombinácii s ostatnými opatreniami menovej politiky je vhodným nástrojom na zachovanie priaznivých podmienok financovania počas trvania pandémie. Úprava kalibrácie PEPP na základe rozšíreného objemu nákupov, ktoré budú naďalej prebiehať flexibilne, je okrem toho na zachovanie požadovanej menovej akomodácie v súčasnom pandemickom prostredí, ktoré sa vyznačuje vysokou mierou neistoty, efektívnejšia ako alternatívne nástroje menovej politiky. Napokon vzhľadom na predchádzajúce posúdenie, podľa ktorého prínosy nákupov v rámci PEPP celkovo prevažujú nad potenciálnymi nákladmi, sa Rada guvernérov domnieva, že pozitívny dopad dodatočných nákupov aktív v rámci PEPP, v kombinácii so všetkými ostatnými opatreniami menovej politiky prijatými 10. decembra 2020, na plnenie mandátu Európskej centrálnej banky na udržiavanie cenovej stability jasne prevažuje nad prípadnými negatívnymi dopadmi na iné oblasti hospodárskej politiky. Rada guvernérov je naďalej pripravená podľa potreby upraviť všetky svoje nástroje tak, aby zabezpečila trvalý vývoj inflácie smerom k svojmu inflačnému cieľu, v súlade so svojou snahou o symetriu.
                  
               
                     (7)
                  
                  
                     Rozhodnutie Európskej centrálnej banky (EÚ) 2020/440 (ECB/2020/17) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny
            Rozhodnutie Európskej centrálnej banky (EÚ) 2020/440 (ECB/2020/17) sa mení takto:
            
                        1.
                     
                     
                        V článku 1 sa odsek 1 nahrádza takto:
                        
                           „1.   Eurosystém týmto zavádza dočasný núdzový pandemický program nákupu aktív (pandemic emergency purchase programme – PEPP) ako samostatný program nákupu aktív. Celkový objem PEPP je 1 850 miliárd EUR. Splatená istina z cenných papierov nakúpených v rámci PEPP sa bude minimálne do konca roka 2023 reinvestovať do nákupov akceptovateľných obchodovateľných dlhových cenných papierov. Postupná redukcia portfólia PEPP v budúcnosti bude v každom prípade prebiehať riadeným spôsobom, aby nedošlo k ovplyvneniu primeraného nastavenia menovej politiky.“
                        
                     
                  
                        2.
                     
                     
                        V článku 5 sa odsek 3 nahrádza takto:
                        
                           „3.   Rada guvernérov prenáša na Výkonnú radu právomoc stanoviť primerané tempo a zloženie mesačných nákupov v rámci PEPP v medziach celkového objemu 1 850 miliárd EUR. Konkrétne sa môže rozdelenie nákupov v rámci PEPP upraviť tak, aby sa umožnilo upravovať distribúciu nákupných tokov z hľadiska času, jednotlivých tried aktív a jurisdikcií.“
                        
                     
                  
         
            Článok 2
            Záverečné ustanovenie
            Toto rozhodnutie nadobúda účinnosť štvrtým dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 10. februára 2021
            
               
                  Prezidentka ECB
               
               Christine LAGARDE
            
         
         
            (1)  Rozhodnutie Európskej centrálnej banky (EÚ) 2020/440 zo 24. marca 2020 o dočasnom núdzovom pandemickom programe nákupu aktív (ECB/2020/17) (Ú. v. EÚ L 91, 25.3.2020, s. 1).